b'\n_START_ARTICLE_\nYoussef El Arabi\n_START_SECTION_\nUra\n_START_PARAGRAPH_\nEl Arabi pelasi vuodesta 2008 vuoteen 2011 ammattilaisena kasvattajaseurassaan Caenissa. H\xc3\xa4n nousi toisella kaudella joukkueen vakiohy\xc3\xb6kk\xc3\xa4\xc3\xa4j\xc3\xa4ksi ja onnistui tekem\xc3\xa4\xc3\xa4n 11 maalia pelaamassaan 34 ottelussa. Seuraavalla kaudella maaleja syntyi viel\xc3\xa4 enemm\xc3\xa4n, kun El Arabi onnistui maalinteossa 17 kertaa pelaamassaan 38 ottelussa. H\xc3\xa4n sijoittui samalla Ranskan p\xc3\xa4\xc3\xa4sarjan maalitilastossa nelj\xc3\xa4nneksi._NEWLINE_13. hein\xc3\xa4kuuta 2011 El Arabi allekirjoitti nelj\xc3\xa4n vuoden sopimuksen saudiarabialaisen Al-Hilalin kanssa. H\xc3\xa4n pelasi avausottelunsa Hajer Clubia vastaan 10. syyskuuta 2011. El Arabi teki ottelussa kaksi maalia, joilla h\xc3\xa4nen joukkueensa voitti vierasottelun 1\xe2\x80\x932. El Arabi teki ensimm\xc3\xa4isen hattutemppunsa 20. lokakuuta 2011 vierasottelussa Al Qadsiaa vastaan._NEWLINE_Kes\xc3\xa4ll\xc3\xa4 2012 El Arabi siirtyi espanjalaiseen Granadaan.\n_START_SECTION_\nMaajoukkueura\n_START_PARAGRAPH_\nEl Arabi on edustanut Marokkoa vuodesta 2010 l\xc3\xa4htien. H\xc3\xa4n pelasi ensimm\xc3\xa4isen maaottelunsa 5.  syyskuuta 2010 Afrikan kisojen karsintaottelussa Keski-Afrikan tasavaltaa vastaan. Avausmaalinsa h\xc3\xa4n teki harjoitusottelussa Senegalia vastaan 10. elokuuta 2011._NEWLINE_H\xc3\xa4net valittiin my\xc3\xb6s Marokon kisamiehist\xc3\xb6\xc3\xb6n vuoden 2012 Afrikan-mestaruuskisoihin, jossa El Arabi pelasi kaksi ottelua. Marokon kisat p\xc3\xa4\xc3\xa4ttyiv\xc3\xa4t kuitenkin alkulohkoon.\n_START_SECTION_\nFutsal\n_START_PARAGRAPH_\nEl Arabi pelasi vuonna 2008 Ranskan alle 21-vuotiaiden futsal-maajoukkueessa yhteens\xc3\xa4 kolme ottelua joissa h\xc3\xa4n teki viisi maalia.'